Mandag er det præcis et år siden, at 22-årige Mia Skadhauge Stevn forsvandt efter en bytur i Jomfru Ane Gade i Aalborg. Sagen optog de fleste danskere i de februar-dage sidste år, hvor Mias tragiske skæbne blev kendt. Det seneste, der er kommet frem i sagen, er, at Nordjyllands Politi har afsluttet efterforskningen. Det meldte politiet i torsdags ud i en pressemeddelelse. Efterforskningsmaterialet er overdraget til anklagemyndigheden ved Nordjyllands Politi, som nu skal vurdere, om der skal rejses tiltale mod den 37-årige mand, der er varetægtsfængslet og sigtet i sagen. Sagen er forhåndsberammet til at foregå ved Retten i Aalborg over otte retsdage fra 7. til 29. juni 2023. Sigtet nægter sig skyldig Det er formentlig først her, der bliver mulighed for at få svar på, hvad der skete med Mia Skadhauge Stevn, efter at hun 6. februar sidste klokken 06.09 år satte sig ind i en sort bil ved et busstoppested på Vesterbro i Aalborg. På et pressemøde fire dage senere - 10. februar 2022 - fortalte vicepolitiinspektør Frank Olsen fra Nordjyllands Politi, at politiet havde fundet dele af et lig i Dronninglund Storskov. Det blev nogle dage senere bekræftet, at det var Mia, der blev fundet død i skoven. En dengang 36-årig mand blev 9. februar sidste år anholdt og sigtet for at have dræbt Mia Skadhauge Stevn. Han blev varetægtsfængslet 10. februar og har været det lige siden. Den nu 37-årige mand nægter sig skyldig i sagen.

Referat:
Sagen om drabet på Mia Skadhauge Stevn kommer formentlig for retten om fire måneder.